|  |  |
| --- | --- |
| Adresseinformasjon fylles inn ved ekspedering. Se mottakerliste nedenfor. |  |
|  | |

|  |  |  |  |  |  |
| --- | --- | --- | --- | --- | --- |
| Dato: | 03.05.2024 | Vår ref: | 17/06056-22 | Deres ref: |  |

# Invitasjon til høring av ny permanent prostiinndeling i Trondheim

**Bakgrunn**

I Trondheim har det i flere år vært fire prostier, og fra 01.10.2017 tre prostier:   
Nidaros domprosti, Strinda prosti, Byåsen og Heimdal prosti.

Prostiene er en inndeling som både skal organisere prestetjenesten på en hensiktsmessig måte, og bidra til koordinering og samarbeid mellom menighetene i prostiet. Prostiet vil derfor være en viktig samhandlingsarena og sted for god samledelse mellom menighetsrådene, fellesrådet og prestetjenesten. Det er tilsatt 11 prester i Domprostiet, 13 prester i Strinda og 16 prester i Byåsen og Heimdal prostier.

Preses er biskop i Domprostiet. Det er naturlig at prostiet omfatter færre menigheter og færre ansatte da det også må ses i sammenheng med preses sine øvrige tjenesteoppgaver. Nidarosdomen har nasjonale forpliktelser som nasjonalhelligdom, og domprosten er vikar for Nidaros biskop. Disse forhold tilsier at det ikke er grunnlag for større endringer med hensyn til størrelsen på domprostiet.

Fra 01.04.2018 startet et forsøksprosjekt med en treårig tidsramme, der Strinda og Byåsen/Heimdal prosti skulle operere med felles ledelse (én prost).

Hensikten med forsøket ble i prosjektbeskrivelsen oppgitt å være:

• Gjøre prestetjenesten mindre sårbar   
• Gi muligheter for differensiering av tjenesten   
• Økonomisk rasjonalisering   
• Utforsking av ledelsesform (for større gruppe)   
• Identifisering av områder for samhandling med Kirkelig fellesråd i Trondheim.

Det ble blant annet etablert en prosjektgruppe for fremtidig prosti-inndeling i Trondheim. Etter en prosess med høringer og undersøkelser leverte prosjektgruppen sin rapport i desember 2020.

**Evaluering**

Evalueringsprosessen avdekket til dels sprikende erfaringer med forsøket og med forsøkets ambisjoner. Mens ambisjonen om en mer robust organisasjon rent administrativt synes innfridd, ble det mindre samstemthet om i hvilken grad strategisk involvering, differensiert tjeneste og aktiviserende ledelse ble godt nok utforsket.

Kirkelig Fellesråd i Trondheim på sin side ga nokså entydig uttrykk for at administrativ kontakt og samarbeid på ledelsesnivå er forenklet og styrket og at forsøket har åpnet for mer samhandling rundt organiseringen av den kirkelige virksomheten.

Det går an å oppsummere evalueringen etter tre års forsøksperiode med at endringene forsøket har medført stort sett er opplevd som akseptable; de har ikke skapt stor begeistring, men heller ikke svært stor frustrasjon.

Forsøket har medført at det har gått mindre kostnader til administrasjon (les: prostetjeneste) og dermed mer til ordinær prestetjeneste i menighetene. Det kan ikke regnes med større økonomiske ressurser i tiden fremover til Den norske kirke. Hvis en går tilbake til tre prostier vil bety mindre prestetjeneste i menighetene.

Etter at treårsperioden med forsøket på å drifte Strinda og Byåsen/Heimdal prost som et storprosti med én prost var over, gjorde bispedømmerådet følgende vedtak i sak 26/21:

*Nidaros bispedømmeråd vedtar videreføring (midlertidig) av storprosti   
med høyde for en forlenget evalueringsfase med forlengelsesvirkning tilpasset   
prosessen med ny kirkelig organisering.*

Kirkemøtet gjorde vedtak om ny kirkelig organisering i august 2023, et vedtak som ikke legger noen føringer om prostiinndeling. Nå har storprostiforsøket pågått i 6 år. Nidaros bispedømmeråd ønsker dermed å konkludere med prostiinndelingen i Trondheim. Det er ønskelig med en hensiktsmessig prostistørrelse som gir god ledelse av prestetjenesten, god samhandling og samledelse med menighetsråd og fellesråd, og samtidig etablere strukturer som kan være kostnadseffektive.

**Hva nå?**

Man ser for seg følgende muligheter:

**Alternativ 1**: Permanent inndeling i to prostier. Det kan eventuelt inkludere justeringer og tilpasninger for å utjevne unødige forskjeller mellom domprostiet og storprostiet, f.eks. i Ilen sokn:

* + Nidaros domprosti
  + et Trondheim storprosti

Vi ber også høringsinstansene komme med forslag til navn på et eventuelt storprosti.

**Alternativ 2**: Opprettholde tre prostier og tre proster, mer eller mindre etter samme inndeling som før forsøket:

* + Nidaros domprosti
  + Strinda prosti
  + Byåsen og Heimdal prosti

Det inviteres derfor til en høring, der impliserte parter bes om å gi sin mening om framtidig prostiinndeling i Trondheim. Høringen er åpen for alle. **Høringsfristen settes til 20. juni 2024.**

Høringssvaret gis [ved å følge denne lenken.](https://surveys.enalyzer.com?pid=gud8pet7)

Med vennlig hilsen

Steinar Skomedal e.f.  
stiftsdirektør

*Dokumentet er elektronisk godkjent og har derfor ingen signatur.*

|  |  |  |
| --- | --- | --- |
|  |  |  |

Mottakere:

|  |  |  |
| --- | --- | --- |
| Menighetsrådene i Trondheim |  |  |
| Fagorganisasjonene |  |  |
| Kirkelig fellesråd i Trondheim | Postboks 2300, Sluppen | 7004 TRONDHEIM |
| Domprosten i Nidaros | Kongsgårdsgate 2 | 7013 TRONDHEIM |
| Prosten i Strinda og Heimdal-Byåsen | Kongsgårdsgata 1a,Erkebispegården | 7013 TRONDHEIM |
| Nidaros biskop | Kongsgårdsgata 1a,Erkebispegården | 7013 TRONDHEIM |
| Preses i Den norske kirke |  |  |